બાપુજીની તબિયત જરા નરમગરમ, આગલા રૂમમાં જ પલંગ પર આરામ ફરમાવતા હતા. કાંઈક યાદ આવ્યું ને એમણે વિશાલને કબાટની ચાવી આપી. એ જે ડાયરીમાં હિસાબની નોંધ રાખતા એ ડાયરી મંગાવી. વિશાલે કબાટ ખોલી ડાયરી કાઢી, બાપુજીને આપતાં આપતાં જરા નજર ફેરવી લીધી. એ જે જાણવા માગતો હતો એ મળી ગયું. કોને કેટલું દાન આપ્યું છે એની નોંધ ડાયરીમાં હતી. ઉપરછલ્લી નજર કરી લીધી ને મનોમન ગોઠવ્યું કે આ ડાયરી નિરાંતે જોવી પડશે. એ તક પણ મળી ગઈ….. ને એણે ઝડપી લીધી. ડાયરીમાં કાંઈક નોંધી લઈ બાપુજીએ પાછી કબાટમાં મૂકવા એને જ આપી. વિશાલ રૂમમાં આવ્યો. કબાટ ખોલ્યો, પણ ડાયરી એમાં મૂકી નહિ. ફરીથી વધારે જોસથી બહાર અવાજ સંભળાય એમ બંધ કરી દીધો. ડાયરી રૂમાલમાં વીંટી ઝડપથી બાજુના પોતાના રૂમમાં મૂકી આવ્યો. નિરાંતે વાંચીને પાછી મૂકી દેશે.